
Humán Vér, Szinoviális Folyadék és Zsírszövet Reológiai és Tribológiai Jellemzőinek Vizsgálata

Bevezetés: A mozgásszervi betegségek prevalenciája napjainkban folyamatos növekedést
mutat, amely tendencia összefüggésbe hozható az életmódbeli tényezőkkel, valamint az
elöregedő társadalom hatásával. Az alkalmazott térd implantátum anyagok közül továbbra
is elterjedtek a fémötvözetek. Ezek in vitro stabilitási és kopásvizsgálatai a nem egyértelmű
nemzetközi szabványok miatt száraz környezetben, szimulált testfolyadékban vagy
fiziológiás sóoldatban történnek. Ezek az eljárások azonban nem veszik figyelembe a
humán eredetű anyagok kenési és súrlódáscsökkentő hatásait.
Célkitűzés: Kutatásunk célja a műtéti területen jelenlévő biológiai anyagok tribológiai és
reológiai tulajdonságainak vizsgálata volt annak érdekében, hogy a jövőben könnyen
hozzáférhető anyagok felhasználásával olyan alternatív mesterséges kenőanyagokat
fejlesszünk ki, amelyek in vitro modellezés során a humán anyagok súrlódáscsökkentő
hatását hatékonyan helyettesíthetik.
Módszerek: A viszkozitási és súrlódási vizsgálatok Anton Paar MCR 302 reométerrel
történtek, testhőmérsékleten (37°C). Az anyagok kémiai összetételének meghatározására
Fourier-transzformációs infravörös spektroszkópiát (FTIR) alkalmaztunk, amelyet
Attenuált Teljes Reflexió (ATR) technikával kombináltunk. Egészséges és
osteoarthritisben szenvedő betegektől származó szinoviális folyadék, vér és zsír mintákat
gyűjtöttünk. Kontrollként Phosphate-Buffered Saline (PBS), Bovine Serum Albumin
(BSA), desztillált víz, mesterséges és szarvasmarha szinoviális folyadék minták szolgáltak.
Az összegyűjtött adatok statisztikai elemzéséhez főkomponens-analízist (PCA)
alkalmaztunk.
Eredmények: Az eredmények alapján az osteoarthritises férfi szinoviális folyadékok
viszkozitása magasabb volt a nőkéhez képest. A betegségben szenvedő betegek
alacsonyabb viszkozitást mutattak, mint a mesterséges és a szarvasmarhából származó
szinoviális folyadékok. A vízbázisú oldatok alacsonyabb viszkozitást mutattak, mint a
humán kenőanyagok. A súrlódási vizsgálatok azt mutatták, hogy az egészséges szinoviális
folyadék súrlódáscsökkentő tulajdonságai statisztikailag nem különböznek szignifikánsan
a beteg mintákétól.
Összefoglalás: Vizsgálataink értékes ismereteket szolgáltattak a műtéti területeken
előforduló, kenőhatással rendelkező anyagok tulajdonságairól. Eredményeink fontos alapot
teremtenek olyan szintetikus kenőanyagok kifejlesztéséhez, amelyek az implantátumok
stabilitásának in vitro vizsgálatai során hatékonyan helyettesíthetik a humán eredetű
anyagokat.



